E. Kukan, minister zahraničných vecí SR: (2003-02-26):
Predkladaný materiál, správa o stave prístupových rokovaní Slovenskej republiky s Európskou úniou a nosné úlohy z hľadiska plnenia negociačných záväzkov Slovenskej republiky, je aktualizovanou verziou pôvodného materiálu, ktorý vláda schválila v novembri roku 2002 a následne predložila na rokovanie Zahraničného výboru Národnej rady a Výboru pre európsku integráciu Národnej rady. Pri prerokúvaní dokumentu v januári 2003 bola vznesená podľa môjho názoru plne legitímna a relevantná požiadavka Zahraničného výboru Národnej rady materiál aktualizovať vzhľadom na kľúčový vývoj v prístupovom procese a ukončenie negociácií na kodanskom summite v decembri minulého roku. Na spoločnom zasadnutí oboch výborov tento pondelok, teda 24. februára, bolo nové znenie materiálu jednomyseľne schválené. Materiál je informatívneho charakteru. Jeho cieľom je podať ucelený obraz o aktuálnom stave prístupového procesu Slovenska do Európskej únie a upozorniť na zostávajúce úlohy nosné z hľadiska plnenia záväzkov deklarovaných Slovenskou republikou v jednotlivých negociačných kapitolách. Materiál obsahuje celkový prehľad vývoja prístupového procesu Slovenskej republiky do Európskej únie od februára 2000 až po súčasnosť. Nosnou časťou materiálu je hodnotenie dosiahnutých výsledkov za každú negociačnú kapitolu, ide teda o 31 kapitol. Popisuje sa pokrok a splnené legislatívne úlohy v danej oblasti a identifikujú sa ďalšie potreby z hľadiska aproximácie legislatívy a zabezpečenia zodpovedajúcich administratívnych kapacít. Materiál takisto rozpracúva nedostatky identifikované v jednotlivých kapitolách na základe poslednej pravidelnej hodnotiacej správy, ktorú Európska komisia publikovala 9. októbra 2002, a transformuje ich do podoby konkrétnych úloh, najmä legislatívneho charakteru. Celkove ide o 109 úloh, ktorých zoznam je súčasťou tohto materiálu. Z tohto počtu boli splnené doteraz 3 úlohy. Úspešne sa s identifikovanými úlohami vyrovnáva napr. sektor finančnej kontroly, kde boli prijaté potrebné normy súvisiace s vnútorným auditom. Úlohy v kapitole spravodlivosť a vnútorné záležitosti, termínované na 1. augusta 2004, teda až po našom vstupe do Európskej únie, súvisia s aplikáciou acquis, ktoré začne platiť v Európskej únii až k tomuto dátumu. Plán budovania núdzových zásob ropy napr. bude podľa harmonogramu dohodnutého s Európskou úniou ukončený až v roku 2008. Obtiažnu východiskovú situáciu v oblasti životného prostredia, kde sú potrebné desiatky miliárd slovenských korún na uplatnenie európskych noriem, sa kvalitnými výsledkami prístupových rokovaní, ako je počet a dĺžka prechodných období, patria k najväčším medzi prístupovými krajinami, podarilo dostať do realistického rámca. Za minulý rok bol prijatý veľký balík zákonov v prakticky všetkých sektoroch ochrany životného prostredia. Kľúčovou je v súčasnosti problematika implementácie. Je často obtiažne získať dostatočný počet kvalifikovaných pracovníkov. Na dobrej ceste je napr. posilnenie štátnej ochrany prírody Slovenskej republiky. Zabezpečenie vecne kompetentných jazykovo zdatných a motivovaných ľudí na plnenie administratívnych úloh zostáva aj do budúcnosti jednou z hlavných výziev aj v ostatných oblastiach prístupového procesu Slovenskej republiky do Európskej únie. Oproti pôvodnému materiálu nové znenie obsahuje aj aktualizáciu nosných úloh v súlade s plánom legislatívnych úloh vlády Slovenskej republiky, ktorý bol schválený v decembri roku 2002. Našou snahou je, aby sa včas a s dostatočným predstihom identifikovali oblasti, kde je potrebné vyvinúť zvýšené úsilie. Nie je naším záujmom, aby sa zákonodarný orgán Národná rada ocitol pod časovým tlakom a musel siahať k takým opatreniam, ako je napr. zvolávanie mimoriadnych schôdzí. Rýchlosť prijímania zákonov, ktoré umožnia náš vstup do Európskej únie, nesmie ísť na úkor kvality tak potrebných právnych zmien. Panie poslankyne, páni poslanci, záverečná fáza prístupových rokovaní s Európskou úniou bola v niektorých kandidátskych krajinách predmetom ostrej kritiky a nesúhlasu. Na Slovensku prevážila, až na niektoré hlasy, podpora a súhlas s ukončením rokovaní, čo svedčí o tom, že orientácia Slovenska na zjednocujúcu sa Európu stojí na pevných základoch vo všetkých významných politických silách v našej krajine. Ubezpečujem vás, že vláda Slovenskej republiky si túto skutočnosť váži a je si vedomá svojej zodpovednosti v tak dôležitej veci, ako je príprava na budúce členstvo Slovenskej republiky v Európskej únii. Dovoľujem si vás preto v mene vlády požiadať, aby ste aj v nadchádzajúcom období prípravy prístupovej dohody a jej ratifikácie naďalej venovali pozornosť a podporili prijímanie zákonov, noriem a opatrení, ktoré vyplývajú z našich záväzkov z prístupových rokovaní. Dôležitými oblasťami, ktorým je potrebné venovať zvýšenú pozornosť, je zabezpečenie fungovania vnútorného trhu únie na území Slovenskej republiky, slobodný pohyb tovaru, osôb a služieb, ďalej poľnohospodárstvo, daňová politika, sociálna politika, koordinácia štrukturálnych nástrojov, životné prostredie, ochrana spotrebiteľa a zdravia. Takisto viacero úloh je potrebné splniť v oblasti spravodlivosti a vnútorných záležitostí. Slovenská republika ukončila prístupové rokovania v súlade so stanoveným harmonogramom a nachádza sa v záverečnej fáze prípravy na členstvo v Európskej únii. Počas nej bude zo strany EÚ kladený maximálny dôraz na monitoring plnenia prijatých záväzkov. Je preto žiaduce, aby v osobitne náročnom období počas ratifikačného procesu prístupovej dohody v roku 2003 vláda aj Národná rada Slovenskej republiky kládli prioritný dôraz na splnenie úloh vyplývajúcich z negociačného procesu. Odpočet plnenia záväzkov bude v priebehu roku 2003 priebežne monitorovať Európska komisia a výsledky jej hodnotenia budú spracované v súhrnnej správe. Tá bude na spôsob doterajších pravidelných správ Európskej komisie, ktorá bude publikovaná na jeseň 2003, teda zhruba 6 mesiacov pred naším vstupom do Európskej únie. V prípade neplnenia prijatých záväzkov zo strany pristupujúcej krajiny Európska komisia navrhne prijatie zodpovedajúcich ochranných opatrení. Je len samozrejmé, že nesplnenie našich záväzkov môže mať negatívny dopad na proces ratifikácie prístupovej zmluvy v jednotlivých členských štátoch únie. Panie poslankyne a páni poslanci, záverom mi dovoľte vyjadriť presvedčenie, že spoločnými silami sa nám podarí splniť zostávajúce úlohy, ktoré pred nami stoja a sú nevyhnutné z hľadiska naplnenia našich negociačných záväzkov. Dovoľujem si vás preto požiadať, aby ste uvedený materiál podporili. Ďakujem pekne. Z. Martináková, podpredsedníčka NR SR: Ďakujem, pán minister. Prosím predsedníčku výboru pre európsku integráciu poslankyňu pani Moniku Beňovú, aby podala správu o výsledku prerokovania materiálu vo výboroch. M. Beňová, poslankyňa: Ďakujem veľmi pekne, pani predsedajúca. Ctené kolegyne, vážení kolegovia, dovoľte mi, prosím, aby som vám prečítala spoločnú správu výborov Národnej rady Slovenskej republiky o prerokovaní správy o stave prístupových rokovaní Slovenskej republiky s Európskou úniou a nosných úloh z hľadiska plnenia negociačných  záväzkov Slovenskej republiky (tlač 112). Správu o stave prístupových rokovaní Slovenskej republiky s Európskou úniou a nosné úlohy z hľadiska plnenia negociačných záväzkov Slovenskej republiky (tlač 112) pridelil predseda Národnej rady Slovenskej republiky svojím rozhodnutím č. 99 zo dňa 19. decembra 2002 na prerokovanie Zahraničnému výboru Národnej rady Slovenskej republiky a Výboru Národnej rady Slovenskej republiky pre európsku integráciu. Vo svojom rozhodnutí zároveň ako gestorský výbor určil Výbor Národnej rady Slovenskej republiky pre európsku integráciu, ktorý podá správu o prerokovaní uvedeného materiálu vo výboroch a návrh na uznesenie Národnej rady Slovenskej republiky. Výbory prerokovali predmetný materiál podľa § 46 zákona č. 350/1996 Z. z. o rokovacom poriadku Národnej rady Slovenskej republiky takto. Zahraničný výbor Národnej rady na svojej 10. schôdzi prijal uznesenie č. 20, ktorým odporučil Národnej rade Slovenskej republiky vziať na vedomie správu o stave prístupových rokovaní Slovenskej republiky s Európskou úniou a nosné úlohy z hľadiska plnenia negociačných záväzkov Slovenskej republiky. Výbor Národnej rady Slovenskej republiky pre európsku integráciu na svojej 6. schôdzi prijal uznesenie č. 14, ktorým odporučil Národnej rade Slovenskej republiky vziať na vedomie správu o stave prístupových rokovaní Slovenskej republiky s Európskou úniou a nosné úlohy z hľadiska plnenia negociačných záväzkov Slovenskej republiky. Predmetná správa o prerokovaní správy o stave prístupových rokovaní Slovenskej republiky s Európskou úniou a nosných úloh  z hľadiska plnenia negociačných záväzkov Slovenskej republiky bola schválená uznesením Výboru Národnej rady Slovenskej republiky pre európsku integráciu č. 15 zo dňa 24. februára 2003. Pani predsedajúca, nech sa páči, otvorte rozpravu. Z. Martináková, podpredsedníčka NR SR: Ďakujem, pani poslankyňa. Otváram  rozpravu k tomuto bodu programu. Písomne sa do rozpravy prihlásila pani poslankyňa Irena Belohorská z HZDS. Nech sa páči, pani poslankyňa, dávam vám slovo, potom otvorím možnosť hlásiť sa do rozpravy ústne. I. Belohorská, poslankyňa: Vážená pani predsedajúca, dámy, páni, vážený pán minister, ďakujem za možnosť, že ste nás po voľbách vlastne prvý raz uviedli do tejto problematiky a že sme nadviazali na dobrú tradíciu, ktorá bola predtým, že ministerstvo zahraničných vecí cez svojho hlavného vyjednávača informovalo výbor pre európsku integráciu, ako aj zahraničný výbor o stave vyjednávania a prakticky po každom prebehnutom kole sme boli náležite s vyjednávačom aj s jeho poradným tímom kompletne informovaní. Bola by som veľmi rada, keby sa v tom pokračovalo a mohli sme zo 106 stanovených úloh začať pomaly spolu v integračnom výbore odpisovať. Je pravda, pán minister, potvrdím, že orientácia Slovenskej republiky je na pevných základoch, možno na rozdiel od niektorých štátov, kde diskusia prebieha búrlivejšie. Ale dovolím si dať otázku, či je to preto, že nie je tak veľký záujem zo strany poslancov o jednotlivé dielčie časti tohto dohovoru, alebo či je to z kľudnej opozície, ktorá je rada, že momentálne sa vyjednáva, tak ako sa vyjednáva, a vlastne súhlasí na celej čiare. Dovolím si len podčiarknuť alebo dať do pozornosti, pán minister, jednu vec, kde by som vás požiadala, aby opozícia bola viac informovaná, aby dostala väčšiu príležitosť zúčastniť sa priamo na vyjednávaniach alebo pokračovaniach, príp. kontrole, pretože veľmi často sa o návšteve komisára alebo o návšteve takejto delegácie z EÚ, EK dozvedám, vlastne až keď delegácia odišla alebo z novín, že je tu. Myslím si, že nič nie je lepšie možno aj pre vás, ak práve aj pri týchto rozhovoroch majú možnosť opoziční politici povedať svoj názor, ktorý môže byť v mnohých rezortoch rozdielny a, myslím si, veľmi potrebný. Potrebný je preto, že nakoniec v konečnom štádiu rozhodnú v referende nielen voliči, ktorí podporovali koaličné strany, ale aj naši voliči. Ďalšia vec, na ktorú by som veľmi chcela upozorniť, je nakoniec aj priebeh diskusie, ktorý bol vo výbore pre európsku integráciu, že sa mi zdá, že kampaň v médiách je naprosto nedostatočná. Prijatie zákona je jedna vec. Veľakrát je zákon prijatý tu v snemovni a dovolím si povedať, že meritu vecí viac-menej rozumejú priamo poslanci, ktorí sa danému konkrétnemu zákonu rozumejú alebo spolupracujú vo výboroch na jeho pripomienkovaní. Ale myslím si, že naše členstvo v Európskej únii je členstvo nielen štátu, ale aj jeho občanov. V televízii a vo verejnoprávnych médiách je informovanosť obyvateľstva veľmi malá. Prijmem hru printových médií, ktoré sú súkromné a ktorých viacej možno zaujímajú sobáše hviezd alebo nejaké pikantérie zo života politikov, ale upozorňujem, že tieto zákony sa budú priamo dotýkať každého jedného občana. A myslím si, že verejnoprávna inštitúcia je zriadená práve na to, aby vlastne napomohla implementácii toho zákona, lebo nakoniec občan bude musieť naplniť  znenie toho zákona, občan bude musieť konať a správať sa v medziach tohto zákona. Potom sa nemôže stať, že veľa ľudí povie, že ani sme nevedeli, že takýto zákon je a podobne. Pán minister, je to vlastne teraz prvý raz teraz po voľbách, keď sme dostali tento materiál, a treba poďakovať vlastne zahraničnému výboru, ktorý sa ujal tejto iniciatívy. Budem veriť, že sa dnes dohodneme a že sa jednak naplnia tie veci, o ktoré som vás požiadala, zatiahnutie opozície priamo do procesu, a nie aby sme boli svojím spôsobom, poviem to v dobrom, vydieraní, tým, že je to v zmysle aj našich cieľov, aj nášho volebného programu. Po druhé, žiadam, aby boli občania lepšie informovaní, a po tretie, aby sme si dohodli určitý pravidelný harmonogram, kedy sa budeme mať možnosť stretnúť vo výbore priamo jednak s vami, samozrejme, ale aj s ľuďmi, ktorí z ministerstva zahraničných vecí alebo z príslušných ministerstiev nám ozrejmia, kde sa momentálne pri plnení našich záväzkov nachádzame. Ďakujem pekne za pozornosť. Z. Martináková, podpredsedníčka NR SR: Pani poslankyňa Angyalová má faktickú poznámku. Ešte niekto má faktickú poznámku? Nie. Takže uzatváram možnosť faktických poznámok. Dávam slovo pani Angyalovej a potom ešte otvorím možnosť  hlásiť sa do rozpravy ústne.